Gesteelde motorfiets lei tot daggavonds | Maroela Media
Drie mans sal vandeesweek in 'n hof in Port Elizabeth in die Oos-Kaap verskyn nadat 'n motorfiets, wat reeds in Maart as gesteel aangemeld is, die polisie Woensdag na 'n daggavonds gelei het.
AO Alwin Labans, polisiewoordvoerder, het aan Maroela Media verduidelik dat die motorfiets aanvanklik in Humewood in die stad gesteel is. Die polisie se ondersoek oor die afgelope paar maande het beamptes eindelik na 'n man gelei wat erken het dat hy die motorfiets gesteel het.
Hoewel die man in hegtenis geneem is, was die motorfiets in daardie stadium nie meer in sy besit nie aangesien hy dit glo reeds aan iemand anders verkoop het.
Volgens Labans kon die polisie ná 'n gesukkel die koper van die motorfiets by 'n vulstasie in Korsten in die stad opspoor. Dié man is in hegtenis geneem waarna hy deur die polisie ondervra is. Hy het op sy beurt die polisiebeamptes na 'n derde man in Malabar in die stad gelei. Dit is hiér waar die polisie nie net op die motorfiets afgekom het nie, maar ook op 6 kg dagga.
Die polisie het op die Crossandra-woonstelblok toegeslaan waar hulle op die dagga asook kontant en 'n gaspistool afgekom het. Die polisie het ook op nog 'n motorfiets asook enjins en onderdele van verskillende motorfietse beslag gelê. Dié motorfiets en onderdele was reeds vir besending toegedraai, het Labans verduidelik.
Volgens Labans sal die eerste twee verdagtes moontlik Vrydag op aanklagte van motordiefstal in die hof verskyn. Die derde verdagte sal dan op aanklagte van motordiefstal asook die besit van gesteelde goedere en die besit van dagga verskyn.